Minstens 24 renosters sedert begin Desember gestroop  Drie van die renosters wat by die Inverdoorn- private wildreservaat in die Wes-Kaap gestroop is (Foto: Verskaf) Daar is sedert 1 Desember reeds 24 renosters in Suid-Afrika gestroop. Volgens die departement van bosbou, visserye en omgewingsake is sewe renosters in die Krugerwildtuin gestroop, sewe in Mpumalanga, ses in KwaZulu-Natal en vier in die Wes-Kaap. “Die departement veroordeel die voortgesette stropery van hierdie ikoniese spesies vir hul horings en prys die werk wat veldwagters en veiligheidsbeamptes in die feestyd doen om die stroping van renosters te stuit,” het Albi Modise, woordvoerder van die departement gesê. Nege vermeende stropers is reeds vandeesmaand in hegtenis geneem. Maroela Media het vroeër berig vier verdagtes is in hegtenis geneem nadat vier renosters, waaronder ŉ dragtige koei, by die Inverdoorn- private wildreservaat in die Wes-Kaap gestroop is. SANParke se renosterspan het Donderdag op ŉ renosterkoei in die suide van die Krugerwildtuin afgekom wat erg vermink is. Sy het skietwonde aan haar kop en voorpoot opgedoen en sy het oop wonde aan haar gesig gehad waar haar horing op ŉ gewelddadige wyse afgesny is. Sy het ook beserings aan haar rug opgedoen wat waarskynlik toegedien is om haar te probeer verdoof. Die renosterkoei is van kant gemaak. Die departement het gesê hy sal vroeg in 2022 die totale getal renosters wat in 2021 gestroop is, bekend maak.